31994R2813
L 298/24
JURNALUL OFÍCIAL AL UNIUNII EUROPENE
REGULAMENTUL (CE) NR. 2813/94 AL COMISIEI
din 18 noiembrie 1994
de modificare a Regulamentului (CEE) nr. 2837/93 de punere în aplicare a Regulamentului (CEE) nr. 2019/93 al Consiliului în ceea ce privește menținerea plantațiilor de măslini în zonele tradiționale de cultură
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 2019/93 al Consiliului din 19 iulie 1993 de stabilire a măsurilor specifice privind anumite produse agricole în favoarea insulelor mici din Marea Egee (1), modificat de Regulamentul (CE) nr. 822/94 al Comisiei (2), în special articolul 11 alineatul 2,
întrucât Regulamentul (CEE) nr. 2837/93 al Comisiei (3), modificat de Regulamentul (CE) nr. 3499/93 (4), de stabilire a normelor de aplicare a regimului de ajutor pentru menținerea plantațiilor de măslini în insulele mici din Marea Egee, a prevăzut o densitate minimă de arbori pentru suprafețele care au dreptul la ajutor;
întrucât experiența în aplicarea regimului de ajutor a demonstrat că această dispoziție nu a realizat obiectivul de excludere de la ajutor a suprafețelor care nu trebuiau considerate plantații de măslini adevărate din cauza scăzutei densități de arbori; întrucât este necesar, prin urmare, să se prevadă o densitate minimă de arbori mai ridicată, precum și modul de calculare a acesteia;
întrucât măsurile prevăzute de prezentul regulament sunt conforme cu avizul Comitetului de gestionare a substanțelor grase,
ADOPTĂ PREZENTUL REGULAMENT:
Articolul 1
La articolul 1 din Regulamentul (CEE) nr. 2837/93, textul de la litera (a) se înlocuiește cu următorul text:
„(a)
care au o densitate minimă de optzeci de arbori la hectar. Calcularea densității se efectuează pe fiecare parcelă din exploatația plantată cu măslini;”.
Articolul 2
Prezentul regulament intră în vigoare în a șaptea zi de la publicarea în Jurnalul Oficial al Comunităților Europene.
Se aplică începând cu 1 ianuarie 1995.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 18 noiembrie 1994.